На основу чл. 16, 24. и 33. Покрајинске скупштинске одлуке о покрајинској управи („Службени лист АПВ“, бр. 37/14 и 54/14 - др.одлука, 37/15, 29/17, 24/19, 66/20 и 38/21), чл. 11. и 23. став 4. Покрајинске скупштинске одлуке о буџету АП Војводине за 2023. годину („Службени лист АПВ“, брoj 54/22), у вези са Законом о подстицајима у пољопривреди и руралном развоју („Службени гласник РС“, бр. 10/13, 142/14, 103/15 и 101/16), Покрајинском скупштинском одлуком о програму подршке за спровођење пољопривредне политике за развој села и политике руралног развоја за територију Аутономне покрајине Војводине у 2023. години („Службени лист АПВ“, број 54/22) и члана 16. Правилника о спровођењу конкурса које расписује Покрајински секретаријат за пољопривреду, водопривреду и шумарство („Службени лист АПВ“ бр. 8/23) , покрајински секретар за пољопривреду, водопривреду и шумарство (у даљем тексту: покрајински секретар) доноси

# П Р А В И Л Н И К

**о додели средства за развој техничко-технолошких, примењених, развојних и иновативних пројеката у пољопривреди и руралном развоју у 2023. години**

**Члан 1.**

Правилником о додели средстава за развој техничко-технолошких, примењених, развојних и иновативних пројеката у пољопривреди и руралном развоју у 2023. години (у даљем тексту: Правилник) прописује се висина и начин доделе средстава, намена средстава, поступак додељивања средстава, критеријуми за доделу средстава и друга питања значајна за конкурс из Програма мера подршке за спровођење пољопривредне политике за развој села на територији Аутономне покрајине Војводине у 2023. години (у даљем тексту: Програм), који је саставни део Покрајинске скупштинске одлуке о програму подршке за спровођење пољопривредне политике и политике руралног развоја за територију Аутономне покрајине Војводине за 2023. годину („Службени лист АПВ”, број 54/2022) на који је сагласност дало Министарство пољопривреде, шумарства и водопривреде број: 320-40-08601/2022-09 од 07.12.2022. године.

Програм из става 1. овог члана усвојила је Скупштина Аутoномне покрајине Војводине, а Покрајински секретаријат за пољопривреду, водопривреду и шумарство (у даљем тексту: Покрајински секретаријат) задужен је за његову реализацију.

**Члан 2.**

Укупна расположива средства предвиђена су у износу од 20.000.000,00 динара (словима: двадесетмилиона динара).

 Интензитет помоћи за подршку одржавања научно - истраживачких активности износи до 80% без ПДВ.

Минимални износ бесповратних средстава је 100.000,00 динара, а максимални износи 4.000.000,00 динара.

Приликом обрачуна, узима се вредност прихватљивих трошкова инвестиције **без пореза на додату вредност (ПДВ).**

Средства се додељују путем Конкурса за доделу средстава за развој техничко-технолошких, примењених, развојних и иновативних пројеката у пољопривреди и руралном развоју у 2023. години (у даљем тексту: Конкурс), који ће бити објављен у дневнoм листу „Дневник“, на званичном сајту Покрајинског секретаријата и у „Службеном листу АП Војводине“ .

Конкурс је отворен закључно са 07.04.2023. године.

**Намена бесповратних финансијских средстава**

**Члан 3.**

Бесповратна финансијска средстава која се додељују по овом Конкурсу намењена су за развој техничко-технолошких, примењених, развојних и иновативних пројеката у пољопривреди и руралном развоју у 2023. години у областима:

1) ратарства и повртарства;

2) воћарства и виноградарства;

3) сточарства;

4) органске производње;

5) употребе обновљивих извора енергије у пољопривреди;

6) шумарства;

7) агроекономије;

8) руралног развоја.

Врсте прихватљивих инвестиција су **набавка опреме за унапређење научно-истраживачког рада и то:**

* инфраструктурна опрема: опрема на огледним пољима – пластеници, стакленици, опрема за сенчење;
* опрема за лабораторију: PCR апарат, опрема за електрофорезу, центрифуга, лабораторијске коморе и кабинети, лабораторијски инкубатори, аутоклав, опрема за хроматографију (апарат, колоне и стандарди);
* опрема и програми за дигитализацију резултата огледа из области пољопривреде (за дигитализацију серија агрономских података и података из вишегодишњих огледа из области пољопривреде, за детекцију, калибрацију и валидацију агрофактора одрживе и варијабилне сетве и апликације средстава за заштиту и исхрану биљака).

Пријава се може поднети само за једну врсту инвестиције, с тим да подносилац пријаве може поднети и више пријава по Конкурсу.

Приликом разматрања поднетих пријава за остваривање бесповратних средстава, признаваће се само инвестиције реализоване након доношења Одлуке о додели средства.

Бесповратна финансијска средства, која се додељују по Конкурсу, не могу се користити за:

* порезе, укључујући и порез на додату вредност;
* трошкове увоза, царине и шпедиције;
* плаћање путем компензације и цесије;
* промет између повезаних лица;
* новчане, финансијске казне и трошкове парничног поступка;
* трошкове банкарске провизије;
* трошкове премера и геодетских снимања;
* трошкове за куповину половне опреме и материјала;
* трошкове монтаже опреме;
* трошкове ангажовања радне снаге;
* путне трошкове;
* доприносе у натури;

**Право на учешће на конкурсу**

**Члан 4.**

 Право на подстицаје имају научноистраживачке организације са својством правног лица, и то: научни институти, истраживачко-развојни институти, институти од националног значаја за Републику Србију и акредитовани факултети са седиштем у Аутономној покрајини Војводини, а којима је оснивач Аутономна покрајина Војводина или Република Србија (у даљем тексту: Подносилац пријаве).

**Услови за учешће на Конкурсу**

**Члан 5.**

* 1. подносилац пријаве мора имати седиште на територији јединице локалне самоуправе у АП Војводини и место реализације инвестиције мора бити на територији јединице локалне самоуправе у АП Војводини.
	2. подносилац пријаве мора регулисати обавезе по решењима о накнадама за одводњавање/наводњавање доспеле до 31.12. 2022. године;
	3. подносилац пријаве мора регулисати доспеле пореске обавезе од стране надлежног органа јединице локалне самоуправе, доспеле до 31.12.2022. године;
	4. подносилац пријаве мора измирити доспеле обавезе по уговорима о закупу пољопривредног земљишта у државној својини за 2022. годину;
	5. подносилац пријаве не сме имати неиспуњених уговорних обавеза према Покрајинском секретаријату, као ни према Министарству пољопривреде, шумарства и водопривреде на основу раније потписаних уговора;
	6. пројекат не сме бити финансиран из других извора јавног финансирања;
	7. пројекат мора бити усклађен са Стратегијом пољопривреде и руралног развоја Републике Србије за период 2014-2024. године (у даљем тексту: Стратегија);
	8. пројекат мора бити одобрен од стране научног односно наставно-научног већа институције,
	9. најмање три учесника у реализацији пројекта морају бити ангажована у току целог времена трајања пројекта.

**Пријава на Конкурс**

**Члан 6.**

 Пријава на Конкурс подноси се на Обрасцу - Пријава на Конкурс за расподелу подстицаја за развој техничко-технолошких, примењених, развојних и иновативних пројеката у пољопривреди и руралном развоју, који је одштампан уз овај Конкурс и чини његов саставни део.

 Пријава на Конкурс се подноси појединачно за сваку пројектну тему из члана 1. став 1. овог Конкурса.

 Пријава на Конкурс обухвата следеће обавезне податке и документацију:

1. *Податке о подносиоцу пријаве* – назив и седиште подносиоца пријаве, податке о одговорном лицу подносиоца пријаве, односно законском заступнику и лицу овлашћеном за подношење пријаве и закључивање уговора о коришћењу подстицаја; податке о лицима за контакт; телефон, факс, електронску адресу, ПИБ, матични број, податке о трезорском рачуну;
2. *Сажетак пројекта*, који обухвата: назив теме, опис постојеће ситуације, опис текућих проблема и њихових узрока које пројекат обрађује; анализу потенцијалних ограничења и изазова за решавање наведених проблема, као и усклађеност са општим и специфичним циљевима у Стратегији;
3. *Циљ пројекта* који обухвата:процену утицаја на област деловања, опис карактеристика области деловања пројекта и циљева који се желе остварити;
4. *Резултат пројекта* који обухвата очекивани резултат са јасно дефинисаним индикаторима за мерење остварености резултата, као и опис резултата пројекта који могу да се ставе на располагање директним корисницима;
5. *План активности* који обухвата: опис и план спровођења активности, детаљно представљање појединих активности, њихов обим и динамику инмплементације; тачан опис послова појединих извршилаца, експерата, односно партнерских организација; податке о тачном времену и месту одржавања свих предавања, огледа и других активности; податке о средствима комуникације са корисницима пројекта. Подносилац пријаве је дужан да о свим накнадним променама времена или места одржавања активности у односу на План активности, обавести Покрајински секретаријат најкасније три радна дана унапред;
6. *Подаци о истраживачком тиму*, који обухватају: број картона, име и презиме, звање научног радника и институција у којој је ангажован
7. *Податке о обучености лица ангажованих на реализацији пројекта*, који обухватају радне биографије ових лица
8. *Одлука научног односно наставно-научног већа институције*
9. *Списак опреме* која је неопходна за реализацију пројекта, при чему се посебно наводи опрема у поседу подносиоца пријаве, а посебно опрема коју је потребно додатно набавити
10. *Финансијски план*, који обухвата: опште ресурсе који ће се користити у пројекту - финансијске природе, и физичке (технологија, опрема, итд.); означавање ресурса и трошкова који представљају учешће подносиоца пријаве, као и ресурса и трошкова који представљају предмет подстицаја Покрајинског секретаријата, при чему трошкови морају бити исказани у динарима и у бруто износима, а трошкови набавке роба и услуга посебно исказани са урачунатим ПДВ-ом и без ПДВ-а; као и представљање укупног трошка и дистрибуције коришћења средстава;
11. *Податке о референцама*, који обухватају број реализованих пројеката подносиоца пријаве у тематској области и број референци експерата односно партнерских организација ангажованих на пројекту са којим се аплицира у тематској области у периоду 2018-2023. године.

**Потребна документација**

**Члан 7.**

1. Образац пријаве
2. фотокопија личне карте одговорне особе подносиоца пријаве
3. фотокопија картона депонованих потписа од Управе за трезор
4. фотокопија уписа у регистар Привредног суда
5. фотокопија потврде о пореском идентификационом броју
6. извод из записника или одлуке научног већа, односно наставно-научног већа или одговарајућег органа организације о прихватању пројекта и финанијског плана
7. доказ o регулисаној накнади за одводњавање/наводњавање (потврда ЈВП „Воде Војводине“) доспелој до 31.12.2022. године за подносиоца пријаве;
8. доказ о измиреним доспелим пореским обавезама које су доспеле до 31.12.2022. године за подносиоца пријаве издато од стране надлежног органа јединице локалне самоуправе;
9. доказ о измиреним доспелим обавезама за закуп пољопривредног земљишта у државној својини (потврда надлежног органа, или фотокопија уговора са Министарством пољопривреде, шумарства и водопривреде од јединице локалне самоуправе, као и доказ o извршеном плаћању).
10. спецификација опреме која треба да садржи основне карактеристике опреме, врсту, количину и процењену вредност на основу информативних понуда прикупљених од потенцијалних понуђача (уз спецификацију достављају се и наведене информативне понуде).

Подносилац пријаве, на обрасцу који је саставни део пријаве на конкурс, треба да се изјасни о томе да ли ће документацију наведену под тачком 7. и 8. прибавити сам или је сагласан с тим да је прибави Покрајински секретаријат.

Уколико се опрема набавља из иностранства, подносилац пријаве обавезан је да достави
документа преведена на српски језик. Документацију мора превести овлашћени судски тумач. Уколико је
рачун/предрачун исказан у страној валути, неопходно је у обрасцу пријаве унети вредност опреме у
динарској противвредности, обрачунатој по средњем курсу НБС, на дан издавања рачуна/предрачуна.

Комисија за утврђивање испуњености услова Правилника и Конкурса, оцену пријављених пројеката задржава право да тражи додатне податке и документацију ради провере испуњености услова из Правилника и Конкурса.

**Начин подношења пријаве**

**Члан 8.**

Пријава са потребном документацијом може се доставити путем поште на адресу органа, лично у Писарници покрајинских органа управе или електронским путем - АгроСенс платфома.

Упуство о начину подношења електронске пријаве и електронском општењу између органа и подносиоца пријаве објављен је на интернет страници органа уз овај Правилник.

**Поступање с неотпуним пријавама**

**Члан 9**.

Сви тражени подаци на пријавном обрасцу морају бити тачно, јасно и читко попуњени, у супротном Комисија неће поступати по Пријави.

За подносиоце непотпуних пријава, Покрајински секретаријат по службеној дужности од надлежних органа прибавља податке о чињеницама о којима се води службена евиденција у складу са законом који уређује општи управни поступак, а за осталу документацију ће бити позвани да допуне у року од осам (8) дана од дана пријема позива.

Уколико подносиоци непотпуних пријава у року из претходног става не допуне документацију, пријава ће бити одбачена као непотпуна.

Пријаве које су допуњене биће разматране тек након достављања документације која је тражена позивом из става 2. овог члана.

**Одлучивање о додели бесповратних финансијских средстава средстава**

**Члан 10.**

Комисија за разматрање пријава (у даљем тексту: Комисија), коју је именовао покрајински секретар, разматра поднете пријаве и доноси записник с предлогом одлуке о додели средстава.

Комисија утврђује листу подносилаца пријава који испуњавају услове на основу достављене документације, у складу с критеријумима дефинисаним у Конкурсу и Правилнику и формира бодовну листу на основу које се додељују бесповратна средства, а све до утрошка средстава опредељених Конкурсом.

У записник се уноси:

- укупан број поднетих пријава са приказом тражених средстава,

- прихватљиве пријаве са приказом бодова и износа,

- неприхватљиве пријаве разврстане по разлозима неприхватљивости.

Истовремено са записником Комисија доноси и предлог одлуке о додели средстава.

Предлогом одлуке о додели средстава утврђују се појединачни износи средстава по подносиоцу пријаве ком су одобрена средства и начин бодовања, а подносиоцима пријава којима средства нису одобрена наводе се разлози одбијања или одбацивања.

Одлуку о додели средстава доноси покрајински секретар на основу предлога Комисије.

Одлука се објављује на званичној интернет страни Покрајинског секретаријата: [www.psp.vojvodina.gov.rs](http://www.psp.vojvodina.gov.rs).

Покрајински секретаријат задржава право да од подносиоца пријаве затражи додатну документацију, као и да од пољопривредне инспекције Министарства пољопривреде, шумарства и водопривреде тражи да изврши контролу реализације предмета уговора.

**Критеријуми за доделу бесповратних финансијских средстава**

**Члан 11.**

Комисија даје предлог за доделу средстава на основу поднете документације и критеријума:

|  |  |  |  |
| --- | --- | --- | --- |
| Редниброј | Тип критеријума за избор | Да/Не | Бодови |
|  | Да ли су јасно дефинисане све фазе пројекта, активности и очекивани резултати - потпуно | да | 20 |
|  | Да ли су јасно дефинисане све фазе пројекта, активности и очекивани резултати | не | 0 |
|  | Да ли су јасно дефинисане све фазе пројекта, активности и очекивани резултати - делимично | да | 10 |
|  | Да ли је прихватљива наведена оправданост организација/лица укључених у пројекат - потпуно | да | 20 |
|  | Да ли је прихватљива наведена оправданост организација/лица укључених у пројекат - делимично | не | 10 |
|  | Да ли је прихватљива наведена оправданост организација/лица укључених у пројекат | не | 0 |
|  | Да ли је приложена јасна спецификација трошкова по фазама и активностима - потпуно | да | 20 |
|  | Да ли је приложена јасна спецификација трошкова по фазама и активностима - делимично | да | 10 |
|  | Да ли је приложена јасна спецификација трошкова по фазама и активностима | не | 0 |

У складу с критеријумима, који су дефинисани Правилником, формира се бодовна листа на основу које се додељују бесповратна средства.

Појединачна решења

Члан 12.

На основу одлуке о додели средстава, коју је донео покрајински секретар, комисија за спровођење конкурса сачињава, а покрајински секретар доноси решење са образложењем и поуком о правном средству за подносиоце пријава којима су пријаве одбијене или одбачене.

**Право жалбе**

Члан 13.

Незадовољни подносилац пријаве има право жалбе, у складу са законом.

Жалба се улаже Покрајинској влади, путем Покрајинског секретаријата, у року од 15 дана од дана достављања појединачног решења.

О жалби се одлучује у поступку прописаном Законом о општем управном поступку.

**Измена одлуке**

Члан 14.

Комисија ће предложити измену и допуну Одлуке о расподели средстава на основу усвојених жалби или уколико подносици пријава одустану од релизације инвестиције, раскида или анексирања закључених уговора, а уколико процени да постоји могућност реализације уговора током буџетске године и утврдиће подносиоце пријаве којима се одобравају нераспоређена средства према редоследу бодовне листе.

**Уговор о додели средстава**

**Члан 15.**

Након доношења одлуке о додели бесповратних средстава, покрајински секретар у име Покрајинског секретаријата закључује уговор о додели средстава с корисником, којим се регулишу права и обавезе уговорних страна.

Корисник средстава је у обавези да приликом потписивања уговора са Покрајинским секретаријатом о коришћењу средстава достави регистровану меницу с меничном изјавом, као средство обезбеђења да опрема неће бити отуђена у року од пет година, осим за опрему чији је век експлоатације краћи од годину дана.

Корисници средстава су дужни да примењују одредбе Закона о јавним набавкама („Службени гласник РС”, бр. 124/2012, 14/2015 и 68/2015).

Рок за покретање поступка јавних набавки не може бити дужи од 15 дана од дана потписивања уговора о додели средстава.

**Исплата бесповратних средстава**

**Члан 16.**

Бесповратна средства исплаћују се авансно, а након што корисник бесповратних средстава достави уговор са изабраним понуђачем у поступку јавне набавке. Са уговором са изабраним понуђачем корисник ће доставити и одлуку о спровођењу поступка јавне набавке са подацима о саставу комисије, јавни позив о покретању поступка јавне набавке и одлуку о избору најповољније понуде након спроведеног поступка јавне набавке.

Корисник средстава обавезује се да на крају инвестиције достави наративни и финансијски извештај о наменском утрошку средстава, који треба да садржи: оверену фотокопију рачуна са спецификацијом опреме, потврда о извршеном плаћању (Извод Трезора), отпремницу и фотокопију гарантног листа.

Корисник средстава обавезује се да достави наративни извештај о добијени резултатима у току реализације пројекта, а најкасније до 31.12.2023. године.

Уколико је предмет пријаве на Конкурс опрема и програми за дигитализацију резултата огледа из области пољопривреде неопходно је да резултат реализације пројекта буде формирање дигиталног агроинформационог система који ће бити основа за даљинску детекцију стања усева, формирање абиотичких и биотичких аларма, геопозиционирање конвенционалних агротехничких мера и напредних технологија варијабилне сетве и апликације средстава за заштиту и исхрану биљака (кроз систематизацију и дигитализацију серија података о земљишту и агрометеоролошким факторима и успостављање базе за развој технологија реаговања и прецизне пољопривреде; израду дигиталних карата истраживања квалитета земљишта и моделовање побољшања квалитета земљишта, израду дигиталних карата отпорности земљишта на деградацију са предлогом рејонизације пољопривредне производње и карте са назначеним зонама осетљивим на дезертификацију земљишта, идентификација подручја која су навише угрожена хроничним недостатком влаге у земљишту и проналажење решења у таквим подручијима у АП Војводини).

Покрајински секретаријат задржава право да од подносиоца захтева затражи додатну документацију. Исто тако, Покрајински секретаријат може да од пољопривредне инспекције Министарства пољопривреде, шумарства и водопривреде затражи да се изврши контрола реализације предмета уговора, а посебно у случају рачуна и предрачуна који су издати од добављача опреме који нису у систему ПДВ-а и рачуна који су значајно изнад тржишне вредности.

У моменту исплате средстава рачун корисника средстава не сме бити у блокади.

Покрајински Секретаријат путем надлежног сектора налаже Пољопривредној стручној и саветодавној служби АП Војводине да утврди чињенично стање на терену, достављањем извештаја и записника Покрајинском секретаријату.

Бесповратна средства ће се исплаћивати у складу с приливом средстава у буџет АП Војводине.

**Обавезе корисника средстава**

**Члан 17.**

Корисник бесповратних средстава по Конкурсу дужан је да најмање пет година од дана исплате подстицаја:

1. покретну ствар, односно непокретност која је предмет инвестиције за коју је остварио подстицаје, користи у складу с предвиђеном наменом;
2. покретну ствар, односно непокретност која је предмет инвестиције за коју је остварио подстицаје, не отуђи и/или даје другом лицу на употребу;
3. чува сву документацију која је у вези са инвестицијом.

Обавезе коринисника средстава ће бити регулисане уговором и Правилником о спровођењу конкурса које расписује Покрајински секретаријат за пољопривреду, водопривреду и шумарство.

**Праћење извршења уговора**

**Члан 18.**

Административну контролу, односно испуњеност обавеза из уговора прати и контролише ресорни сектор Покрајинског секретаријата.

Провера стања на терену обавља се и у току пет (5) година након преноса средстава, путем извештаја Пољопривредне стручне и саветодавне служби АП Војводине са терена или теренском контролом (ванредни мониторинг).

**Завршне одредбе**

**Члан 19.**

Правилник ступа на снагу даном објављивања у „Сл. листу АПВ“.

Број: 104-401-1552/2023-01

дана 08.03. 2023. године

**Покрајински секретар**

**Владимир Галић**